Proteas teen middagete in moeilikheid | Netwerk24
Deur Tinus van Staden 18 Junie 2021 18:57
Dean Elgar het probeer laer trek op die eerste oggend van die tweede toets teen die Wes-Indiese Eilande. Foto: Gallo Images
Suid-Afrika staan op 44/3, met Aiden Markram, Keegan Petersen en Rassie van der Dussen reeds terug in die kleedkamer ná die eerste sessie.
Die kolftoestande is weer soos in die eerste toets uiters uitdagend. Die Windies het weer, soos in die eerste toets, die loot gewen, maar hierdie keer liewer besluit om eerste te boul.
Dít was 'n wyse besluit en die tuisspan se snelboulers het onmiddellik bystand van die kolfblad gekry. Die bal het baie swaai en sywaartse beweging van die naat af getoon.
Markram (0) is in die tweede boulbeurt uit nadat hy 'n onnodige kaphou ná 'n Shannon Gabriel-aflewering gepoog het. Hy is op punt uitgevang en sal homself skop oor sy los hou.
Petersen (7) het 'n paar mooi dryfhoue gespeel, maar een te veel gepoog. Hy het hard gedryf ná 'n aflewering van Jayden Seales en is op die glip uitgevang.
Van der Dussen (4) het daarna saam met Dean Elgar (22*, 77 balle) probeer herbou, maar 'n oordeelsfout begaan en 'n aflewering van Jason Holder met rus gelaat. Die bal het sy wegpen getref.
Elgar en Kyle Verreynne (1*, 20 b) kolf ná die kort pouse voort.
Die wedstryd het 15 minute laat begin weens 'n nat buiteveld. 'n Paar minute is ook kort ná die aanvang weens 'n kortstondige reënbui verloor.